b'\n_START_ARTICLE_\nUniverzalna decimalna klasifikacija\n_START_PARAGRAPH_\nUniverzalna decimalna klasifikacija \xe2\x80\x93 UDK  je knji\xc5\xbeni\xc4\x8dni klasifikacijski sistem. Je mednarodno enotno normativno orodje za vsebinsko ozna\xc4\x8devanje dokumentov in iskanje informacij._NEWLINE_UDK obsega dve vrsti tabel: glavne tabele in pomo\xc5\xbene tabele.\n_START_SECTION_\nNastanek\n_START_PARAGRAPH_\nPaul Otlet in Henri La Fontaine sta leta 1895 prevzela Deweyevo decimalno klasifikacijo  in priredbo prvi\xc4\x8d objavila v franco\xc5\xa1\xc4\x8dini v letih 1904 - 1907. Popolna francoska izdaja je iz\xc5\xa1la v letih 1927 - 1933, od takrat se UDK spreminja in razvija. Postal je u\xc4\x8dinkovit sistem za organizacijo znanja ne glede na vrsto informacij ali medija._NEWLINE_UDK se uporablja tudi za informacijske zbirke na spletnih straneh. Strukturiran je tako, da se vanjo lahko vgrajujejo vrstilci za nova znanja. Vrstilci so neodvisni od jezika ali pisave in so sestavljeni iz arabskih \xc5\xa1tevilk ter sprejetih znakov._NEWLINE_Mednarodna organizacija za informacije in dokumentacijo (International Federation for Information an Documentation (FID)) je skrbela za razvoj UDK od samega za\xc4\x8detka. Leta 1992 je postal njen uradni lastnik UDC Consortium (UDCC). Konzorcij UDK klasifikacijo vsebinsko ureja in upravlja, sede\xc5\xbe pa ima v Kraljevski knji\xc5\xbenici v Haagu. Med prvimi dejanji Konzorcija UDK je bilo oblikovanje srednje mednarodne standardne zbirke podatkov v elektronski obliki, ki se imenuje UDC Master Reference File (UDC MRF) in to je osnova novim izdajam UDK.\n_START_SECTION_\nUDK v Sloveniji\n_START_PARAGRAPH_\nSlovenci smo UDK spoznali s prihodom  francoskih in nem\xc5\xa1kih priro\xc4\x8dnikov UDK v na\xc5\xa1e okolje. Po 2. svetovni vojni se je razvr\xc5\xa1\xc4\x8danje z UDK sistemati\xc4\x8dno raz\xc5\xa1irilo v slovenskih splo\xc5\xa1nih in specialnih knji\xc5\xbenicah. Sistematski listkovni katalogi so omogo\xc4\x8dali zbiranje in iskanje gradiva po vsebini. Ve\xc4\x8dina slovenskih knji\xc5\xbenic s prostim pristopom ima gradivo po sistemu UDK. UDK je nepogre\xc5\xa1ljiva pri urejanju bibliografij in zbirk. V NUK dodelimo slovenske vrstilce \xc5\xbee katalo\xc5\xbenemu zapisu o publikaciji (CIP) pred tiskom._NEWLINE_Ve\xc4\x8dina knji\xc5\xbeni\xc4\x8darjev v Sloveniji uporablja slovenski prevod UDC MRF iz leta 2006, ki ga je izdala in ga vzdr\xc5\xbeuje Narodna in univerzitetna knji\xc5\xbenica v Ljubljani. To je elektronska izdaja. Zadnja tiskana izdaja je bila tretja izdaja iz leta 1991, ki pa je skoraj v celoti zastarela s spremembami na prelomu v drugo tiso\xc4\x8dletje._NEWLINE_Slovenski knji\xc5\xbeni\xc4\x8darji so v za\xc4\x8detku spoznavali navodila za uporabo UDK najprej v tujejezi\xc4\x8dnih priro\xc4\x8dnikih, nato pa v uvodih k slovenskim skraj\xc5\xa1anim izdajam. Informacije o UDK so posredovali predvsem u\xc4\x8ditelji klasificiranja, ki so novincem posredovali znanje, zapisano v tujih priro\xc4\x8dnikih, lastne izku\xc5\xa1nje ter re\xc5\xa1itve pa so pridobljene pri prakti\xc4\x8dnem delu. Prvi u\xc4\x8dbenik in priro\xc4\x8dnik sta bila izdana leta 2000 in 2006.'